Vier sterf in trompop botsing(Foto: Verskaf) Vier mense is dood en een kritiek beseer nadat ’n motor en ’n bakkie Sondag reg van voor naby Madombidzha buite Louis Trichardt in Limpopo gebots het. Mike Maringa, provinsiale woordvoerder van die departement van vervoer, sê die bestuurders van albei voertuie is op die toneel dood verklaar. Drie passasiers is ná die botsing na ’n hospitaal gehaas vir mediese behandeling waar twee met hul aankoms aan hul beserings beswyk het. Maringa sê spoed was moontlik die oorsaak van dié ongeluk. Die dodetal van Saterdag se taxi-ongeluk op die R521 in die Capricorn-distrik het intussen tot agt gestyg. Maroela Media het vroeër berig die bestuurder van ’n Toyota Quantum-minibustaxi het Saterdag beheer oor die taxi verloor en die voertuig het omgeslaan. Limpopo se paaie het dus 18 lewens die afgelope 48 uur geëis. Spoed is die algemeenste oorsaak in die meerderheid van die ongelukke. Mavhungu Lerule-Ramakhanya, LUR vir vervoer en gemeenskapsveiligheid, doen ’n beroep op motoriste om die spoedbeperkings te gehoorsaam en op die uitkyk te wees vir voetgangers.